b'\n_START_ARTICLE_\nVoja\xc5\xa1ki muzej Slovenske vojske\n_START_PARAGRAPH_\nVoja\xc5\xa1ki muzej Slovenske vojske (kratica VMSV) je voja\xc5\xa1ki muzej, ki deluje pod okriljem Poveljstva za doktrino, razvoj, izobra\xc5\xbeevanje in usposabljanje Slovenske vojske; ustanovljen je bil 1. julija 2004 z reorganizacijo Centra za voja\xc5\xa1kozgodovinsko dejavnost. Muzej tako spremlja, zbira, dokumentira, hrani, prou\xc4\x8duje in raziskuje ter predstavlja muzejske predmete \xe2\x80\x93 pri\xc4\x8de zgodovinskih dogodkov, vsakdanjega \xc5\xbeivljenja in ustvarjanja vojakov ter voja\xc5\xa1tva na slovenskem etni\xc4\x8dnem prostoru \xe2\x80\x93 predmete, nosilce informacij o preteklosti. S tako komunikacijo omogo\xc4\x8da strokovni voja\xc5\xa1ki, voja\xc5\xa1kozgodovinski in \xc5\xa1ir\xc5\xa1i javnosti vpogled v razli\xc4\x8dna zgodovinska obdobja, ki so sooblikovala dana\xc5\xa1njo podobo Slovenije, Slovencev in Slovenske vojske. Poleg tega spremlja in dokumentira razvoj Slovenske vojske. _NEWLINE_Sprva je deloval v Voja\xc5\xa1nici \xc5\xa0entvid; od januarja 2009 se nahaja v Kadetnici Maribor.'